Skooldogters glo tydens dwelmondersoek betasArgieffoto ‘n Leerling aan Hoërskool Boksburg se ouer eis antwoorde van die skoolbeheerliggaam en die polisie ná vermeende onvanpaste liggaamsondersoeke glo plaasgevind het, berig EWN. Beamptes van die Suid-Afrikaanse Polisiediens en die Ekurhuleni-metropolisie het dié skool aan die Oos-Rand glo Dinsdagoggend besoek. Die ouer het aan EWN gesê onvanpaste metodes is gebruik om dosyne skooldogters voor onderwysers en skoolseuns te deursoek. Een dogter het glo ‘n boodskap aan haar ma gestuur dat sy ‘n ongemaklike ervaring by die skool gehad het en die ma het verder ondersoek ingestel, berig EWN. “Sy het gesê haar borste en boude is gegryp en sy is deursoek,” het die ouer gesê. Die polisie het glo nie die leerlinge in kennis gestel wat tydens die soektog gaan gebeur nie. “Die meisies het aan een kant van die klaskamer gestaan en alles het voor seuns plaasgevind. Wanneer ‘n dogter deursoek is, is sy uit die klaskamer gestuur,” het die ouer aan EWN verduidelik. Lungelo Dlamini, woordvoerder van die polisie, trek die bewering in twyfel en sê dat die skooldogters afsonderlik van die seuns deursoek is. Hy doen ‘n beroep op die ma om die saak by die stasiebevelvoerder in Boksburg of skoolhoof aan te meld vir verdere ondersoek.